## Odluka Ustavnog suda Republike Hrvatske, broj:U-VIIA-2077/2005 od 13. svibnja 2005.

### NN 62/2005 (18.5.2005.), Odluka Ustavnog suda Republike Hrvatske, broj:U-VIIA-2077/2005 od 13. svibnja 2005.

# USTAVNI SUD REPUBLIKE HRVATSKE

**1210**

Ustavni sud Republike Hrvatske, u III. vijeću za
izborne sporove, u sastavu sudac Marijan Hranjski,
predsjednik Vijeća, te suci Ivan Mrkonjić i Jasna Omejec, članovi Vijeća, odlučujući u izbornom sporu o žalbi
za zaštitu izbornog prava Hrvatske socijalno liberalne stranke – HSLS, Ogranak
Vinkovci, na sjednici održanoj 13. svibnja 2005. godine, jednoglasno je donio

## ODLUKU

I. Poništava se rješenje Županijskog izbornog
povjerenstva Vukovarsko-srijemske županije broj: Ls-54/05
od 12. svibnja 2005. godine.

II. Ova odluka objavit će se u »Narodnim
novinama«.

```
Obrazloženje
```

```

```

1. Hrvatska socijalno liberalna stranka – HSLS,
Ogranak Vinkovci (u daljnjem tekstu: žaliteljica) podnijela je žalbu protiv
rješenja Županijskog izbornog povjerenstva Vukovarsko-srijemske županije (u
daljnjem tekstu: nadležni ŽIP) broj: Ls-54/05 od 12.
svibnja 2005. godine, kojim je odbijen prigovor žaliteljice u svezi s propustom
na glasačkom listiću za izbore za kandidacijsku listu
članova Gradskog vijeća Grada Vinkovaca, koji propust se sastoji u tome da je
na dostavljenim glasačkim listićima, pod rednim brojem 3., kod nositelja liste:
Senko Bošnjak ispušten njegov stručni naziv – dipl. oec., a koji stručni naziv
je naznačen u objavljenoj »Zbirnoj gradskoj listi za Grad Vinkovce«.

2. Nadležni ŽIP je odbio prigovor žaliteljice
ocijenivši da se ne radi o nepravilnosti koja bi bitno utjecala na rezultate
izbora za tog kandidata, »što je diskrecijsko pravo ovog Povjerenstva temeljem
odredbe članka 59. Zakona o izborima članova predstavničkih tijela jedinica
lokalne i područne (regionale) samouprave (»Narodne
novine«, broj 33/01., 10/02., 155/02., 45/03., 43/04. i 40/05. – pročišćeni
tekst)«.

U pročišćenom tekstu Zakona članak 55. označen
je kao članak 59.

3. Žaliteljica smatra da se u konkretnom slučaju
radi o nepravilnosti koja bi mogla utjecati na rezultate izbora budući da se
nositelj liste HSLS-a, Senko Bošnjak, na promidžbenim
materijalima i u medijskom predstavljanju kandidata koristio i svojom
akademskom titulom pa bi glasači mogli zaključiti da se Senko
Bošnjak u predizbornoj kampanji lažno predstavljao.

Žalba je osnovana.

4. Ustavni sud je iz dokumentacije koja prileži spisu utvrdio sljedeće: Senko
Bošnjak nositelj je liste Hrvatske socijalno liberalne stranke – HSLS za Grad
Vinkovce; uz njegovo ime na Zbirnoj gradskoj listi za Grad Vinkovce naznačen je
i njegov stručni naziv – dipl.oec.;
na glasačkom listiću za izbore za kandidacijsku listu
članova Gradskog vijeća Grada Vinkovaca, pod rednim brojem 3., uz ime nositelja
liste Hrvatske socijalno liberalne stranke – HSLS Senka
Bošnjaka nije naznačen njegov stručni naziv; uz imena i prezimena nositelja
ostalih listi na glasačkom listiću naznačeni su njihovi stručni nazivi, odnosno
akademski stupnjevi, u skladu sa Zbirnom gradskom listom za Grad Vinkovce.

5. Ustavni sud ocjenjuje da se u konkretnom
slučaju radi o povredi izbornog prava žaliteljice, odnosno nositelja liste
Hrvatske socijalno liberalne stranke – HSLS Senka
Bošnjaka, koji je u nejed­nakom
položaju u odnosu na ostale nositelje listi na glasačkom listiću za izbore za kandidacijsku listu članova Gradskog vijeća Grada
Vinkovaca.

Osim toga, Ustavni sud utvrđuje da taj glasački
listić u formalnopravnom smislu nije istovjetan Zbirnoj gradskoj listi.

6. Kako navedenu povredu izbornog prava
žaliteljice, povodom prigovora žaliteljice, nije otklonio nadležni ŽIP, bilo je
potrebno poništiti osporeno rješenje nadležnog ŽIP-a od 12. svibnja 2005.
godine.

7. Slijedom izloženog, Ustavni sud nalaže
tiskanje novih glasačkih listića za izbore za kandidacijsku
listu članova Gradskog vijeća Grada Vinkovaca, koji će biti istovjetni Zbirnoj
gradskoj listi za Grad Vinkovce.

8. Na temelju odredbe članka 128. alineje 9.
Ustava Republike Hrvatske te odredbe članka 87. točke 3. Ustavnog zakona o
Ustav­nom sudu Republike Hrvatske (»Narodne novine«,
broj 99/99., 29/02. i 49/02. – pročišćeni tekst), donesena je odluka kao u
točki I. izreke.

Odluka o objavi u »Narodnim novinama« temelji se
na članku 29. stavku 1. Ustavnog zakona o Ustavnom sudu Republike Hrvatske.

Broj: U-VIIA-2077/2005

Zagreb, 13. svibnja 2005.

USTAVNI SUD REPUBLIKE HRVATSKE

Predsjednik Vijeća

**Marijan Hranjski**, v. r.

Odluka, NN 62/2005-1210